Kweek groenvinger-kinders - Jou Gesin | Solidariteit WêreldJou Gesin | Solidariteit Wêreld
Tuis › Artikels › Kweek groenvinger-kinders
Indien ouers hul kinders van jongs af aanmoedig om in die grond te vroetel, kan tuinwerk 'n gesonde en bevredigende lewenslange stokperdjie vir hulle word. Het jy al die uitdrukking op 'n kind se gesig gesien wanneer hy iets pluk of uit die grond haal wat hy self geplant het?
Tuinmaak saam met jou kinders is glad nie so 'n groot uitdaging nie, selfs al is jy as ouer nie 'n gesoute tuinier nie. Kinders sal sommer gou-gou die basiese vaardighede aanleer, en as hulle deur hul suksesvolle pogings aangespoor word, sal niks hul entoesiasme kan stuit nie.
Die voordele wat 'n tuintjie van veral eetbare plante vir kinders inhou, is dat dit hulle moontlik sal oorreed om groente te eet waarvoor hulle normaalweg hul neusies optrek. Hulle leer op die manier ook sommer waar groente vandaan kom en hoe om, sonder te veel hulp van jou kant, iets te versorg.
Al wat jong tuiniers benodig, is jou leiding, aanmoediging en entoesiasme, 'n klein grafie en vurkie wat klein handjies maklik kan vashou en 'n klein area waar hulle hul plantjies kan plant of saai. Indien julle genoeg spasie het, is een vierkante meter voldoende. Andersins sal selfs potte of ander kleinerige houers werk. Maak seker dat dit beskut en sonnig is met goeie groeimedium soos grond en kompos en effektiewe dreinering.
Begin met plantjies wat maklik en vinnig groei. Die moontlikhede is onbeperk. Kinders is gaande daaroor om groente soos slaaiblare, sprietuitjies, radyse en wortels te plant wat hulle sommer rou kan eet. Eksperimenteer gerus ook met 'n kruietuintjie wat nie baie spasie vereis nie en laat hulle tiemie-, kruisement- en salie-steggies plant wat maklik wortel skiet. Geharde jaarblomme wat verseker uit saadjies sal ontkiem, sluit gousblomme en koringblomme in. Onhandige vingertjies kan selfs met jou hulp steggies soos malvas en fuchsias in die grond druk en aan die groei kry.
Wees gereed vir die moontlikheid van 'n mislukte oes weens slegte weer, menslike foute of peste en plae. Vir 'n kind kan 'n mislukte oes nogal traumaties wees. Wees daar om trane van teleurstelling af te droog, die mislukte oes te verwyder, die grond weer voor te berei en hom te help om oor te begin.
Nog 'n paar wenke vir 'n suksesvolle tuinwerk-avontuur saam met jou kind:
Wees voorbereid – indien julle binnenshuis die steggies en sade in potte plant, bedek die vloer of werkoppervlak met papier of plastiek om die opruim na die tyd te vergemaklik.
Neem boeke by die biblioteek uit, of raadpleeg die Internet oor watter plante in watter seisoen geplant moet word, asook spesiale versorgingswenke vir spesifieke plante.
Laat hulle toe om self die plantjies water te gee, maar gee leiding oor wanneer en hoeveel, sodat hulle nie die plantjies verdrink of laat doodgaan van droogte nie. Dit gee hulle 'n sin vir verantwoordelikheid.
Maak vlaggies van papier en stokkielekker- of sosatiestokkies. Skryf die naam van die plant en die datum waarop die geplant is daarop.
Hou rekord van die plant se ontwikkeling deur jou kind te help om gereeld foto's daarvan te neem. Julle kan selfs 'n plakboek daarvan maak sodat hy later met trots kan terugkyk op dit wat hy vermag het.
Wanneer hy uiteindelik kan oes wat hy gesaai of geplant het, laat hom maatjies oornooi en sy sukses met hulle deel. Doen navorsing oor maklike resepte waarin van hierdie vars produkte gebruik kan word. So leer hy dat 'n mens die tuin na die kombuis kan bring.
Geniet hierdie projek saam met jou kinders. Uiteindelik kan julle hele gesin die vrugte van daardie groenvingertjies met vreugde en trots geniet.